钦定古今图书集成/方舆汇编/职方典/第1418卷 > 《招抚荔邑残黎集杜八首》陈琬
## 钦定古今图书集成/方舆汇编/职方典/第1418卷 > 《招抚荔邑残黎集杜八首》陈琬

烽火连三月，城荒草木深。生还今日事，忍泪独含情。

二

始来此山中，烽火全未停。岁荒儿女瘦，途暮涕泗零。

三

张目视寇仇，杀戮到鸡狗。几人全性命，不知家在否。

四

人频坠涂炭，百里风尘昏。垂泪方投笔，招得几人魂。

五

一月数行役，失侣自迍邅。凄皇分半菽，新愁眼欲穿。

六

寒城朝烟淡，妖氛忽杳冥。俗态犹猜忌，提刀见《发硎》。

七

举头向苍天，白发竟谁怜。遥怜小儿女，把酒意茫然。

八

吏隐识情性，凄凉为折腰。此邦承平日，狂歌诵圣朝。